

REPUBLIKA HRVATSKA

MEĐIMURSKA ŽUPANIJA



OPĆINA DEKANOVEC

OPĆINSKI NAČELNIK

KLASA: 363-01/23-01/07

URBROJ: 2109-20-03-23-1

Dekanovec, 05.12.2023.

Na temelju članka 44. Statuta Općine Dekanovec („Službeni glasnik Međimurske županije“ broj 3/18, 10/20, 6/21, 4/22), načelnik Općine Dekanovec donosi

**O D L U K U**

**O UTVRĐIVANJU KRITERIJA I POKAZATELJA UČINKOVITOSTI UPRAVLJANJA KOMUNALNOM INFRASTRUKTUROM**

**Članak 1.**

Kriteriji i pokazatelji učinkovitosti upravljanja komunalnom infrastrukturom na području Općine Dekanovec temelje se na načelima komunalnog gospodarstva koja propisuje Zakon o komunalnom gospodarstvu.

**Članak 2.**

Za provedbu analize učinkovitosti upravljanja komunalnom infrastrukturom na području Općine Dekanovec utvrđuju se sljedeći kriteriji:

1. **Kriteriji evidentiranja komunalne infrastrukture**
   1. Općinsko vijeće donosi odluke o proglašenju komunalne infrastrukture javnim dobrom u općoj uporabi;
   2. odluke o proglašenju komunalne infrastrukture javnim dobrom u općoj uporabi se dostavljaju nadležnom sudu radi provedbe upisa statusa javnog dobra u općoj uporabi u zemljišne knjige;
   3. Općina Dekanovec pribavlja geodetske elaborate izvedenog stanja komunalne infrastrukture te ih dostavlja nadležnom tijelu za katastar, zajedno s potvrdom da se radi o komunalnoj infrastrukturi, radi evidentiranja komunalne infrastrukture u katastru;
   4. Općina Dekanovec ustrojila je i vodi evidenciju komunalne infrastrukture koja sadrži propisane podatke i akte;
   5. građevine komunalne infrastrukture evidentirane su u poslovnim knjigama Općine Dekanovec i iskazane su im vrijednosti;
   6. građevine komunalne infrastrukture obuhvaćene su godišnjim popisom imovine i obveza na kraju godine te su im knjigovodstvena stanja usklađena sa stvarnim stanjima utvrđenim popisom;
   7. podaci o komunalnoj infrastrukturi u analitičkoj knjigovodstvenoj evidenciji i evidenciji komunalne infrastrukture su usklađeni
2. **Kriteriji normativnog uređenja upravljanja komunalnom infrastrukturom**
   1. Općinsko vijeće donijelo je odluku o komunalnim djelatnostima kojom su pobliže određeni poslovi koji se smatraju obavljanjem propisanih komunalnih djelatnosti i drugih djelatnosti kojima se zadovoljavaju životne potrebe stanovništva na području Općine Dekanovec te se smatraju komunalnim djelatnostima;
   2. Općinsko vijeće pri povjeravanju obavljanja komunalnih djelatnosti vlastitim trgovačkim društvima donijelo je propisane odluke s propisanim elementima;
   3. Općinsko vijeće pri osnivanju vlastitog pogona za obavljanje komunalnih djelatnosti donijelo je odluku o osnivanju koja sadrži propisane odredbe;
   4. Općinsko vijeće donijelo je odluku kojom su određene komunalne djelatnosti koje se obavljaju na temelju koncesije;
   5. Općinsko vijeće donijelo odluku kojom su određene komunalne djelatnosti koje se obavljaju na temelju ugovora o obavljanju komunalne djelatnosti
   6. Općinsko vijeće donosi godišnje programe građenja, odnosno održavanja komunalne infrastrukture u skladu s predvidivim i raspoloživim sredstvima i izvorima financiranja, koji sadrže propisane elemente te ih objavljuje u „Službenom glasniku Međimurske županije“;
   7. općinski načelnik podnosi godišnja izvješća Općinskom vijeću o izvršenju programa građenja komunalne infrastrukture, odnosno programa održavanja komunalne infrastrukture te ih objavljuje u „Službenom glasniku Međimurske županije“;
   8. Općinsko vijeće donijelo je odluku o komunalnom doprinosu te je istu objavilo u „Službenom glasniku Međimurske županije“;
   9. Općinsko vijeće donijelo je odluku o komunalnoj naknadi te je istu objavilo u „Službenom glasniku Međimurske županije“;
   10. Općinsko vijeće je donijelo odluku kojom je određena vrijednost boda komunalne naknade i istu objavilo u „Službenom glasniku Međimurske županije“;
   11. Općinsko vijeće donijelo je odluku o komunalnom redu te je istu objavilo u „Službenom glasniku Međimurske županije“;
3. **Kriteriji upravljanja komunalnom infrastrukturom**
   1. komunalne djelatnosti obavljaju se na način utvrđen donesenim odlukama;
   2. opći uvjeti isporuke komunalnih usluga doneseni su uz suglasnost Općinskog vijeća na čijem se području isporučuje komunalna usluga;
   3. Općina Dekanovec osigurala je objavu općih uvjeta isporuke komunalnih usluga u „Službenom glasniku Međimurske županije“ i na svojim mrežnim stranicama;
   4. cjenik komunalnih usluga te njegove izmjene i dopune donesene su uz suglasnost općinskog načelnika;
   5. Općina Dekanovec organizirala je zajedničko obavljanje komunalnih djelatnosti s drugim jedinicama lokalne samouprave radi smanjenja troškova upravljanja komunalnom infrastrukturom
   6. u slučaju zajedničkog obavljanja komunalnih djelatnosti Općinsko vijeće o tome donijelo odluku i ugovorom uredilo međusobna prava i obveze jedinica lokalne samouprave;
   7. u slučaju da Općina Dekanovec ne može samostalno niti zajednički osigurati obavljanje komunalne djelatnosti na svom području povjerila je te djelatnosti drugoj jedinici lokalne samouprave
   8. u slučaju povjeravanja komunalnih djelatnosti drugoj jedinici lokalne samouprave, međusobna prava i obveze Općine Dekanovec uređene ugovorom;
   9. Općina Dekanovec ustrojila zajedničko obavljanje poslova komunalnih redara s drugim jedinicama lokalne samouprave radi smanjenja troškova održavanja komunalnog reda na svom području;
   10. u slučaju ustrojavanja zajedničkog obavljanja poslova komunalnih redara zaključen ugovor;
4. **Kriteriji nadzora nad upravljanjem komunalnom infrastrukturom i učinkovitost u zadovoljenju potreba** građana koje se odnose na komunalno gospodarstvo:
   1. Općina Dekanovec propisala je ovlasti i odgovornosti svojih službenika i namještenika u vezi s upravljanjem komunalnom infrastrukturom;
   2. Općina Dekanovec analizira i vrednuje učinke upravljanja komunalnom infrastrukturom kako bi se osiguralo učinkovito zadovoljavanje javnih potreba građana u području komunalnog gospodarstva te poduzima mjere u slučaju neispunjavanja zadanih ciljeva;
   3. unutarnjim revizijama obuhvaćene su aktivnosti i procesi u vezi s upravljanjem komunalnom infrastrukturom;

**Članak 3.**

Pokazatelji učinkovitosti po pojedinom kriteriju i podkriteriju iz prethodnog članka ocjenjuju se sa:

1. Primjenjuje se u cijelosti
2. Primjenjuje se djelomično
3. Ne primjenjuje se u dovoljnoj mjeri
4. Nije primjenjivo

**Članak 4.**

Analizu učinkovitosti upravljanja i korištenja komunalne infrastrukture prema kriterijima iz ove Odluke provodi se jednom godišnje za prethodnu godinu i objavljuje se na web stranici Općine Dekanovec.

**Članak 5.**

Ova Odluka stupa na snagu danom donošenja, a objavljuje se na Oglasnoj ploči i web stranici Općine.

NAČELNIK OPĆINE DEKANOVEC

Ivan Hajdarović